CPN วิ่งแรง 6% โบรกฯแนะซื้อ มองพื้นฐานยังแกร่ง ลุ้นห้างเปิด 1 พ.ค.นี้
CPN วิ่งแรง 6% โบรกฯแนะซื้อ มองพื้นฐานยังแกร่ง ลุ้นห้างเปิด 1 พ.ค.นี้ ล่าสุดอยู่ที่ 48 บาท บวก 2.75 บาท หรือ 6.08% มูลค่าซื้อขาย 692.52 ล้านบาท
CPN วิ่งแรง 6% โบรกฯแนะซื้อ มองพื้นฐานยังแกร่ง ลุ้นห้างเปิด 1 พ.ค.นี้ ล่าสุดอยู่ที่ 48 บาท บวก 2.75 บาท หรือ 6.08% มูลค่าซื้อขาย 692.52 ล้านบาท
17 เม.ย. 2563

ผู้สื่อข่าวรายงานว่า ราคาหุ้น บริษัท เซ็นทรัลพัฒนา จำกัด (มหาชน) หรือ CPN ล่าสุด ณ เวลา 15.52 น. อยู่ที่ 48 บาท บวก 2.75 บาท หรือ 6.08% สูงสุดที่ 48.25 บาท ต่ำสุดที่ 46.25 บาท ด้วยมูลค่าซื้อขาย 692.52 ล้านบาท

โดย บล.ดีบีเอส วิคเคอร์ส (ประเทศไทย) ระบุในวิเคราะห์ แนะนำ “ซื้อ” CPN ราคาเป้าหมาย 50 บาท/หุ้น แม้ว่าปีนี้จะได้รับผลกระทบจากโควิด-19 มาก แต่เชื่อว่าบริษัทจะอยู่รอดปลอดภัยได้ และคาดว่าปีหน้าจะกลับสู่ภาวะปกติได้มากขึ้น กอปรกับบริษัทเป็นผู้นำศูนย์การค้าถึง 34 แห่งที่ก่อให้เกิดกระแสเงินสดได้อย่างแข็งแกร่ง ผู้บริหารมากความสามารถ มีแผนธุรกิจที่ชัดเจน และงบดุลที่แข็งแกร่ง
สำหรับในระยะสั้นบริษัทพยายามปรับตัวรับสถานการณ์ให้ดีที่สุด เพื่อประโยชน์ของผู้ที่เกี่ยวข้องกับธุรกิจ มีการปิดศูนย์การค้าชั่วคราวไปทั้งสิ้น 34 แห่ง ตามคำสั่งจากภาครัฐ โดยมีการปรับลดค่าเช่าให้กับผู้เช่าลงในอัตรา 10-50% อีกทั้งได้มีการตั้งเป้าหมายที่จะลดต้นทุน และการลงทุน (Capex) ลงที่ 50% แม้การขายสินทรัพย์เข้า CPNREIT ชะลอออกไปตามภาวะตลาดที่ไม่เอื้อ แต่ในอนาคตก็ยังมีแผนอยู่ ราคาประเมินยังเท่าเดิมจนถึง ก.พ.64 จากนี้สิ่งที่ต้องติดตามคือการกลับมาเปิดศูนย์การค้าได้อีกครั้ง คาดว่าจากสถานการณ์โควิด-19 ไทยที่ดีขึ้น ก็อาจจะกลับมาเปิดได้ตั้งแต่ 1 พ.ค.63 นี้ ซึ่งจะกลายมาเป็นข่าวดีได้
ทั้งนี้หากถามถึงความเสี่ยงด้านการเงินก็ถือว่าอยู่ในเกณฑ์ควบคุมภายในของบริษัทได้ดีที่อัตราส่วนหนี้สินสุทธิต่อทุนไม่เกิน 1 เท่า ณ ปลายปี 62 เป็น 0.37 เท่า และยังอยู่ภายใต้ข้อจำกัด (Debt Covenant) กับสถาบันการเงินที่ 1.75 เท่า